Prieto: 'La doble via fèrria Gandia-Cullera és una aposta estratègica per la mobilitat que reduirà el temps de viatge i atraurà inversions'
28 gener 2025

## Prieto: 'La doble via fèrria Gandia-Cullera és una aposta estratègica per la mobilitat que reduirà el temps de viatge i atraurà inversions'28 gener 2025Última actualització: 28 gener 2025

![](../gestion/img/9b9769ab30fdfbdfea38af91c6e379baad61e1817913f437fc453c4aee28020c.jpg)  
  

L'alcalde de Gandia, **José Manuel Prieto**, ha comparegut aquest matí en roda de premsa per valorar “**una molt bona notícia per a la ciutat en matèria d’infraestructures**”. El Ministeri de Transports i Mobilitat Sostenible ha rebut del Ministeri per a la Transició Ecològica i el Repte Demogràfic la Declaració d'Impacte Ambiental (DIA) favorable per a l'estudi informatiu del projecte del desdoblament de la via fèrria Gandia-Cullera.  
La implementació d’esta iniciativa és “una aposta estratègica per la mobilitat que millorarà les connexions i atraurà futures inversions de cara a la connexió amb el corredor mediterrani”. A més, millorarà la prestació dels serveis ferroviaris; acurtarà el temps de viatge a València i augmentarà la freqüència dels trens. Hi haurà una major funcionalitat per al transport tant de viatgers com de mercaderies.

  
“_Des de Gandia no hem parat fins a disposar d'aquesta DIA per resoldre una infraestructura que considerem fonamental i estratègica_”, ha afirmat la primera autoritat municipal, que ha recordat que l'Ajuntament de Gandia i el concretament el Ministeri de Transports i Mobilitat Sostenible han estat treballant conjuntament per obtenir aquesta DIA, que suposa el desbloqueig del projecte.

Un treball que es va veure reflectit el passat 10 de gener, en la reunió mantinguda amb el secretari d'Estat de Transports i Mobilitat Sostenible, José Antonio Santano, que va concloure amb la signatura del protocol entre el Ministeri de Transports i Mobilitat Sostenible i l'Ajuntament de Gandia per a la millora de les infraestructures viàries, on també es va abordar la duplicació de la via entre Gandia-Cullera i l'acceleració de la DIA.

Sobre el treball ja realitzat, l'alcalde ha recordat que el 2023 ja es va anunciar que s'havia encarregat a l'empresa pública Ineco la redacció de la Declaració d'Impacte Ambiental (DIA), valorada en 400.000 euros, pas previ per a la redacció del projecte constructiu.

  
La primera autoritat municipal ha incidit que la posada en marxa d'aquesta infraestructura “_marcarà un abans i un després en les comunicacions d'aquesta ciutat, possibilitant la generació de noves oportunitats i consolidant la capitalitat i lideratge de Gandia, alhora que es fa de manera sostenible. Els ciutadans ens demanen millorar aquest servei diàriament i nosaltres intentem donar resposta a les demandes. No hi ha millor resposta a la millora del tren que l'obtenció d'aquesta DIA_”.

**Pacte per les Infraestructures**

En la seua intervenció, l'alcalde ha recordat que aquest projecte forma part del Pacte per les Infraestructures que s'està impulsant des del govern municipal i que implica no només les administracions superiors, sinó que també té en compte els agents empresarials i socials, i tots els partits amb representació a l'Ajuntament. Un pacte que ja està donant resultats, ja que en els darrers 18 dies s'ha signat el protocol d'infraestructures; s'han licitat les obres per a la prolongació de la carretera Natzaret-Oliva; i ja hi ha la DIA per al desdoblament de la via fèrria entre Gandia i Cullera.

“_Cal fer un debat i un treball honest perquè les infraestructures són una de les grans qüestions que hem d'abordar en el present i en el futur_”, ha afirmat Prieto, qui ha afegit que “_no ens aturarem. Continuarem reivindicant on calga totes les infraestructures necessàries per a Gandia”_.

Quant als pròxims passos, s'ha informat que, una vegada coneguda la possibilitat d'aquesta declaració positiva, ja s'ha sol·licitat una reunió amb el president d'ADIF per accelerar el projecte al màxim possible.

Finalment, Prieto ha volgut agrair al Ministeri de Transports i Mobilitat Sostenible i a totes les institucions que han fet possible arribar a aquest punt i s'ha reafirmat en la necessitat de continuar treballant en projectes que “_consoliden Gandia com a ciutat d'avantguarda i d'oportunitats_”.

  

[Twittear](https://twitter.com/share)